“Stenogramele pur şi simplu revoltă până la Dumnezeu. Arată foarte clar că nu este vorba despre un criminal în serie, ci despre criminali în serie. Toţi cei care au reprezentat statul român, toţi funcţionarii, de la cei care au răspuns la aceste telefoane şi au acţionat pe teren, se califică foarte bine şi sunt cuprinşi de această expresie pe care am auzit-o în ultimele zile: <<criminali în serie>>.

Ancheta de până acum a fost apă de ploaie, cred că abia de aici înainte trebuie să aibă loc o anchetă în care să fie traşi la răspundere toţi cei care au încălcat legea, de la neglijenţă în serviciu, este vorba despre neglijenţă criminală în serviciu, până la cei care au fost de-a dreptul complici cu Gheorghe Dincă.

E ceasul al 12- lea pentru România, ceasul în care pentru ultima dată putem spune <<lasă că lucrurile merg şi aşa>>, cred că de la preşedinte, premier, până la ultimul plutonier dintr-o comună uitată de lume trebuie să schimbe atitudinea faţă de cetăţeanul român”, a declarat jurnalistul Marius Tucă, pentru MEDIAFAX.

Acesta spune că datele preliminarii arată că probele ADN ridicate de pe proprietatea lui Gheorghe Dincă sunt ale Alexandrei Măceşanu.

“Din surse oficale anchetei, am informaţia că au fost luate probe preliminarii ADN din butoiul în care au fost găsite cenuşa, bijuteriile şi fragmente de oase, iar acestea corespund, din păcate, Alexandrei Măceşanu în proporţie de 99,99%. De asemenea, au fost luate probe ADN de la părinţii Alexandrei şi probele prelevate corespund cu probele ADN identificate la faţa locului. Sigur ca poate exista o contraexpertiză. Aceste rezultate vor fi făcute publice mâine, miercurii, 31 iulie. Probe care arată, în fapt, tragedia de la Caracal, tragedie care, de astăzi, aparţine întregii ţări”, a mai spus Marius Tucă.

Surse apropiate anchetei cazului din crimelor din Caracal au precizat, pentru MEDIAFAX, că în raportul Ministerului de Interne se arată că agentul de poliţie cu care Alexandra a discutat atunci când a sunat la 112 ar fi dat dovadă de o „atitudine refractară” faţă de tânără. În acelaşi raport se mai arată că poliţistul nici nu s-a implicat şi nu i-a pus Alexandrei mai multe întrebări pentru a fi identificat mai uşor locul în care aceasta este sechestrată. Mai mult, agentul nu a consiliat tânăra şi nici nu i-a oferit sfaturi privind comportamentul pe care trebuie să-l aibă în situaţia în care se află, până la sosirea echipajelor de poliţie.